Okresná prokuratúra Levice 
Šafárikova 7, 934 01 Levice 1 	

Sp. zn. : 1 Pv 706/12/4402	Levice, 16.9.2013
EEČ : 2-31-100-2013

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno c Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Levice
Podľa § 215 odsek 1 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
pre prečin krádeže podľa § 212 odsek 2 písmeno c/ Trestného zákona, na tom skutkovom základe, že
	dňa 11.11.2012 asi o 8.15 h v XXXXX vo vestibule železničnej stanici odcudzil XXXXX čiernu koženkovú kabelku položenú na cestovnej taške vedľa seba, v ktorej boli jej osobné doklady a to občiansky preukaz, karta poistenca Všeobecnej zdravotnej poisťovni, látková peňaženka zelenej farby, v ktorej mala 30,- €, 8 ks kľúčov vo dvoch zväzkoch, notes červenej farby a 2 ks malé čokolády tak, že využil jej krátku nepozornosť, zobral kabelku a z miesta činu odišiel, čím takto XXXXX bola spôsobená škoda v celkovej výške najmenej 26,- €,

lebo je nepochybné, že skutok nespáchal obvinený

Odôvodnenie:
Poverený policajt PZ, Oddelenia železničnej polície PZ v Nových Zámkoch uznesením č. KRP-81/Ž-NZ-NR-2012 zo dňa 12.11.2012 podľa § 199 odsek l Trestného poriadku začal trestné stíhanie za prečin krádeže podľa § 212 odsek 2 písmeno c/ Trestného zákona a následne uznesením z 23.11.2013 podľa § 206 odsek l Trestného poriadku vzniesol obvinenie XXXXX na tom skutkovom základe, ako je uvedené vo výrokovej časti tohto uznesenia.
	V priebehu vyšetrovania bola vypočutá poškodená XXXXX, ktorá uviedla, že dňa 11.11.2012 po príchode na železničnú stanicu asi o 7.40 h si zakúpila cestovný lístok, potom si sadla na stoličku vo vestibule, kde si na zem položila vedľa svojej nohy cestovnú tašku a na ňu kabelku. V kritickom čase sa vo vestibule nachádzalo asi 6 až 7 osôb. Medzi týmito bol aj jeden mladík vo veku cca 25 rokov, mal oblečenú sivú bundu, modré rifle a mal tmavé vlasy a bol opretý o múr v jej tesnej blízkosti. Keď sa pozrela k novinovému stánku, tento využil jej malú nepozornosť a kabelku jej ukradol a ušiel.
	XXXXX Parády uviedol, že v kritickom čase sa nachádzal vo vestibule železničnej stanici, pričom videl, ako jeden muž vo veku asi 30 rokov, nižšej postavy prišiel k staršej pani, sediacej na stoličke a nenápadne jej zobral kabelku a ušiel.
	Keďže poškodená XXXXX a svedok XXXXX, ktorí v kritickom čase sa nachádzali vo vestibule železničnej stanici páchateľa nepoznali a tohto iba opísali, bola vykonaná s poškodenou XXXXX a svedkom XXXXX rekognícia osoby - páchateľa podľa predložených fotografií, pričom obidvaja zhodne označili podľa čŕt tváre a vlasov ako páchateľa XXXXX, narodeného XXXXX.
	XXXXX uviedol, že v kritickom čase nebol vôbec v Leviciach a zdržiaval sa v dome svojich rodičov v Šuranoch, XXXXX, čo môžu títo potvrdiť a z tohto dôvodu krádež kabelky nemohol vykonať. Po obvinení XXXXX žiadal vypočuť ako svedkov XXXXX - otca, XXXXX - brata a XXXXX - susedu. Všetci traja svedkovia vo svojich výsluchoch zhodne potvrdili, že obvinený XXXXX sa v kritickom čase zdržiaval v Šuranoch, na ulici XXXXX a preto uvedenú krádež nemohol v Leviciach vykonať.
	Za účelom preverenia týchto tvrdení boli povereným príslušníkom PZ zistené telefónne čísla, ktoré tieto osoby a obvinený užívali, čo potvrdila i spoločnosť Telefónica Slovakia, s.r.o. Bratislava. Následne bol Okresnou prokuratúrou v Leviciach podaný návrh Okresnému súdu v Nitre na vydanie príkaz na zistenie a oznámenie údajov o uskutočnenej telekomunikačnej prevádzke so zameraním na lokalizáciu uvedených mobilných telefónov dňa 11.11.2012 od 7.00 h do 9.00 h.
	Okresný súd v Nitre vydal pod sp. zn. Ntt/524/2013 zo dňa 30.4.2013 príkaz na zistenie a oznámenie údajov o uskutočnenej telekomunikačnej prevádzke tejto spoločnosti so zameraním na lokalizáciu uvedených mobilných telefónov v kritickom období. 
	Z poskytnutej informácie spoločnosti Telefónica Slovakia, s.r.o. Bratislava bolo zistené, že telefónne číslo 0940888759, ktoré užíva obvinený XXXXX, v kritickom čase nevykázalo žiadnu telekomunikačnú prevádzku a ostatné telefónne čísla, ktoré užívali vyššie uvedení svedkovia vykázali telekomunikačnú prevádzku dňa 11.11.2012 v čase od 8.28.28 h do 8.47.56 h s lokalizáciu v katastrálnom území XXXXX, komín.
	Dňa 11.7.2013 poverený príslušník PZ vykonal konfrontácie obvineného s poškodenou XXXXX a svedkom XXXXX. Pri konfrontácii poškodená XXXXX uviedla, že prítomného obvineného XXXXX nepozná, že túto osobu v kritickom čase na železničnej stanici vôbec nevidela, pri rekognícii ho označila iba preto, že sa na páchateľa podobal, ale páchateľ bol vyšší, tento je oveľa nižší a že si je istá, že obvinený XXXXX nie je páchateľom, ktorý jej odcudzil kabelku.
	XXXXX XXXXX, ktorý videl páchateľa odcudziť poškodenej kabelku pri konfrontácii uviedol, že obvineného XXXXX pozná z videnia, že tento sa v kritickom čase nenachádzal vo vestibule železničnej stanici, tento poškodenej teda ani nemohol kabelku odcudziť a pri rekognícii obvineného XXXXX označil iba preto, že sa na páchateľa podobal, avšak páchateľ bol oveľa vyšší ako je XXXXX, čo z fotografie vtedy nevidel.
	Podľa § 215 odsek l písmeno c/ Trestného poriadku prokurátor zastaví trestné stíhanie, ak je nepochybné, že skutok nespáchal obvinený.
	Na základe vyššie uvedených skutočností vykonaným dokazovaním bolo preukázané, že sa skutok stal, že má všetky znaky prečinu krádeže podľa § 212 odsek 2 písmeno c/ Trestného zákona, avšak žiadnymi dôkazmi získanými vyšetrovaním sa nepodarilo preukázať, že páchateľom tohto trestného činu je práve obvinený XXXXX.
	Z vyššie uvedených dôvodov som preto rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Soňa Angletová
prokurátorka